“ประยุทธ์” รับ Brexit กระทบการส่งออก-ลั่นการเงินเป็นเรื่องของ กนง.
นายกฯ รับ Brexit ส่งผลกระทบต่อการส่งออกของไทย ลั่นนโยบายทางการเงินเป็นเรื่องของ กนง. รัฐไม่สามารถสั่งการได้
27 มิ.ย. 2559

พล.อ.ประยุทธ์ จันทร์โอชา นายกรัฐมนตรี และหัวหน้าคณะรักษาความสงบแห่งชาติ หรือ คสช. เปิดเผยว่า หลังจากที่อังกฤษตัดสินใจแยกตัวออกจากการเป็นสมาชิกของสหภาพยุโรป หรือ Brexit แล้วนั้น ก็เป็นหน้าที่ของทีมเศรษฐกิจของรัฐบาลที่จะเข้าไปดูแลผลกระทบที่อาจจะเกิดขึ้นต่อเศรษฐกิจไทย ซึ่งจะต้องติดตามว่าสถานการณ์ดังกล่าวจะมีผลกระทบในด้านการค้า การส่งออกกับตลาด EU รวมทั้งตลาดส่งออกอื่นๆ ของไทยหรือไม่อย่างไร ซึ่งมองว่าผลกระทบด้านการส่งออกคงจะมีแน่นอนอยู่แล้ว
ขณะที่ผลกระทบทางด้านการเงิน นายกรัฐมนตรี กล่าวว่า ในเรื่องนโยบายทางการเงินนั้น คงต้องเป็นหน้าที่ของคณะกรรมการนโยบายการเงิน หรือ กนง.ที่จะเข้ามาดูแลในส่วนนี้ ซึ่งรัฐบาลคงไม่สามารถจะไปสั่งการได้ สิ่งที่รัฐบาลทำได้คือขอให้ กนง.เตรียมมาตรการรองรับไว้
“นโยบายทางการเงินเป็นเรื่องของ กนง. ผมไปคาบเกี่ยวได้หรือไม่ เขามีความเป็นอิสระของเขาในการบริหารการเงิน ผมมีหน้าที่เพียงแต่ให้มีการเตรียมมาตรการ ไม่ใช่ผมไปสั่งลดนั่น ลดนี่ จะไปคาบเกี่ยวเขาได้ที่ไหน” นายกรัฐมนตรี กล่าว